floriandebaene/DutchDraCor4ML huggingface dataset:
jae u eijgen vleijs bedriecht u somen siet voor ogen
want u wellust des vleijs sijt ghij gevolcht nae
alle begeerten des harten sijt ghij nae getogen
niet eens denckende om uwer sielen schae
al wat ghij bedocht bedreeft ghij vroech en spae
en ghij verblijden u als ghij sulx cont ververven
seijt paulus tot ten galaten niet ghij weet wel jae
wie sulckx doet salt rijcke gods niet beerven
en ghij weet wel dat adam tparadijs most derven
om dat hij gods gebodt niet en heeft geacht
om een beet des appels mosten sij swerven
naect vluchtende met vrees och dat ghij
                            dit bedacht
hoe menichmael hebt ghij u tijt overgebracht
in als ongehoorsaem twelck niet en betaemt
veel mensch hoe lang hebt ghij gewandelt inder nacht
inden nacht der sonden dus ist tijt dat ghij u schaemt
dat ghij niet meer een knecht der sonden sijt genaemt
daer paulus totten corinthen van seijt met verstant
alle grove sonden hij bij malcander versaemt
dees hebt ghij gebruijct niet eens achtende sond of schant
jae watte ongehoorsaemheijt isser geschiet doort lant
als opgeblasen pomposich seijt die propheet
dese opgeblasenheijt hebt ghij u kinders ingeplant
van jonckx op met sijd en flueel gecleet
Och het loon des arbeijts is so qualick besteet
daer om sijn wij gecomen in dit versijcken
de gemeen burger droech habijten so elck
                            wel weet
so costel als toebehoort den rijcken
jae die dienst boden hoe gingen sij strijcken
men kenden haer nau voor die heer ofte vrou
soud ick tmisbruijck van die rijcken doen blijcken
in een ure ick dat niet verhalen en sou
ghij soudt wel haest een deel schudden uut u mou
ist luegen ist waer ghij smijt het voort
ghij en hebt daer van ghien leet of rou
ghij vraechter niet nae of ghijt volck verstoort
Tgheen dat ick spreck en is niet mijn woort
amos Jacobus en lucas maken geschal
jacobus seijt int vijfste dit wel oorboort
huijlt en schreijt van tgheen dat u overcomen sal
u cleren sijn verrot seijt hij anhoort dit al
u gout en silver is van den roest gegeten
dit sal wraeck over u roepen hoort groot en smal
veel menschen so hebt ghij u rijckdom ock beseten
ghij hebt u troost al wech so gaet lucas uutmeten
ghij die daer lacht sult huijlen en schreien
dit hebt ghij anden rijckeman goet te weten
om tmisbruijck van sijn goet most hij van godt scheijen
wee hem seijt esaijas die haer bereijen
smorgens vroech om dronckenschap te plegen
wee hem seijt hij noch sonder verbeijen
die het een huijs ant ander coopt verstaet het te degen
en dat daer sijn hart is togenegen
wee hem want haer loon hebben sij al ontfaen
dus hebt ghij den armen met u valsche wicht gaen wegen
en den armen hebt ghij ongetroost laten gaen
Sal ick hier noch langer
                            blijven staen
en nemen u spijtige woorden onwaer
ick wijl van hier al sonder beraen
vant een opt tander maect ghij mijn hart swaer
Tgheen dat ick u seg doe ick uut liefden claer
dus bid ick u veel mens nemt het toch int goet
ghij wijst thans wel te seggen hoe swaer
dat godt pharao straste an goet en bloet
davidt straft hij ock seer overvloet
jae die voorwerelt liet hij om haer sonden verdrencken
en godt spaert u noch hoort mitter spoet
dese goetheijt gods wijlt doch gedencken
al ist dat hij u an goet heeft gaen crencken
dat doet hij om best wijllen als een goet vrient
om dat hij u noch sijn goetheijt wijl schencken
want liet hij u versmoren ghij hadt het wel verdient
want dit sijn die oorsaecken ick segt en ick mient
waer duer u die nering is ontogen
u ongehoorsaemheijt is al int gebient
dat sou ick met recht wel seggen mogen
maer ick hoep die heer sal noch open doen u ogen
en dat hij u noch sal comen te baet
och veel mensch ghij hebt u selfs bedrogen
maer bekeert u noch ten is niet te laet
Och mijn dunct dat het huijs van nering noch gesloten staet
eijlaes wat sullen wij nu bedrijven
och isser niemant die ons weet geven raet
so moet het huijs van nering gesloten blijven
Ick heb al staech moeten staen en horen kijven
van tbegin tot het ent al spijtige woorden
ick ginck mij selven daer tegens verstijven
want niet een goet woort dat ick hoorden
Al wast dat ick u dickmael verstoorden
ick seijd u die waerheijt en anders ghien reden
denct dat saul hem selven vermoorden
hij bleef hartneckich van harten onbesneden
Caijm bleef ock hartneckich hoort naet verbreden
aldus sijt ghij ock maer laet u doch raden
bekeert u totten heer ghij criecht wel nering met vreden
die heer sal u geven sijn genaden
ghij gemeen burger heebt hebt ock vroech en spaden
den heer vergramt met u godtloos leven
met drincken en swelgen ginct ghij u
                            versaden
hoe menichmael hebt ghij tegen godt bedreven
tot alle wulpsheijt waert ghij meest genegen
en die u ten besten raden daer mee stont ghij en lachten
jae tegen godt hebt ghij u dick gaen begeven
en twoort des heeren ghij verachten
tot wellust des vleis streckten u gedachten
en ghij en docht niet eens om gods bevel
ghij dienden bachus met al u crachten
al u gantsche leven was woest en rebel
Och ghij segt die waerheijt luter en wel
dat ick godt niet en was gehoorsaem
om den duijvel te dienen liep ick so snel
maer om godt te dienen was ick seer laem
het is te recht wel tijt dat ick mijn schaem
maer het is al te laet ick ben al bedurven
godt is te seer vergramt so ick wel raem
wetenschap en kennis is in mij al versturven
neen daer heefter so menich gracij verworven
de mede so rebel hadden geleeft
maer ghij moet over beije tsijen niet gaen slurven
want in sulx godt ghien behagen en heeft
maer dat ghij u uut gantschen harten begeeft
godt anroepende mijt bijdden en smecken
en dat ghij die werelt niet meer en ancleeft
godt salt schicken dat u niet en sal ontbreken
Dat verhoep ick te doen
Och veel mensch mochtmen u ock so versprecken
dat ghij u cont begeven in gods handen
die heer soude ock u hart ontsteecken
en hij sou u ontbinden van dees drovige banden
Ick wijlt dat ick een bevaert sou doen in vremde landen
het waer sint jacop ofte te roem
en dat ick daer soud doen mijn offerhanden
en dat dan die nering waer cloeck en vroom
Och veel mensch ghij slacht den onvruchtbaere boom
die ghien goe vrucht en draecht tot sijnder tijt
u reden sijn niet anders dan een onnutte droom
sij moeten sijn vervloect en vermaledijt
hoort wat christus seijt en davidt belijdt
in sijn vijftichste salm sonder wederstoot
met uutgedructen woorden
                            seijt hij met vlijt
roept mij an als ghij sijt inder noot
ick sal u helpen tsij clein of groot
dat is men sal godt alleen dancken en prijsen
en tsijn dieven en moerdenaers seijt christus bloot
die eeen ander wech gaen dan ick hem gae wijsen
Och veel mensch ghij moecht wel ijsen
dat ghij bij menschen u hulp wilt soecken
of bij verstorven heijligen dat is een groot afgrijsen
maer laet u onderwijsen uut gods boecken
gelijck den moerijaen dede wijlt u vercloecken
die selef niet en wijste wat dat hij las
philippus onderwees hem niet in eenige hoecken
maer hij quam bij hem daer hij op sijn wagen was
en hij werden gelovich op dat selfde pas
laet u ock so onderwijsen ongefaelgeert
die heer sal u ogen open doen seer ras
so matheus int sesten ock adverteert
soeckt eerst het rijcke gods en al wat u deert
sal u gegeven worden seijt hij met verstant
davidt seijt ock dit wel probeert
die vrome sullen besitten een vruchtbaer lant
hij sal u in sijn wech leijden bewaren voor schant
een vruchtbaer aertrijck sal hij u bereijden
als een trou vader sijn kint sal hij u nemen bijder hant
also hij noch voort gaet verbreijden
hij sal u dan op sijnen wech leijden
op sijnen padt dat eng is ende smal
al quamer een engel die u anders seijden
gelooft het niet want van godt coompt het al
Ick moet bij u noch wat houwen stal
wan u woorden beginnen mij te behagen
mijn dunct dat ick schier gehoors geven sal
ist dat ghij mijn sulckx wat meer gaet gewagen
so seijden den conick agrippa in dien dagen
doen paulus gevangen was en voor hem most staen
maer dat en gelt niet ghij most u al bet beclagen
ist dat ghij gods genade wijlt ontfaen
en dat het huijs van nering sou open gaen
so most ghij inden geest al bet ontwaken
die genade gods sal u dan nemen aen
en ghij sult wel an die neringe geraecken
Wel wijlt mij dan verclaren die
                            saecken
wat sal ick doen om die nering te genieten
want u reden beginnen mij vrij te smaecken
dus wat ick doen sal wilt mijn vrij hieten
gelijck een slang sijn vel gaet verschieten
bij gelijckenis so moet ghij ock sonder verdrach
u oude bose leven dat moet u verdrieten
ende een nieu leven aennemen hoort naet gewach
so ghij u vleijs begeven hebt nacht ende dach
om den duijvel te dienen sonder verbeijen
so moet ghij u nu begeven ick doe u tverslach
tot soberheijt en kuijsheijt moet ghij u bereijen
maticheijt gehehoorsaemheijt moet niet van u scheijen
lijefde barmherticheijt ende ock vreetsaem
tuchtich vriendelick in alle contreijen
want een vreetsamich hert is godt aengenaem
Ick ick sal mij daer toe maecken bequaem
dat ick niet meer sal leven in sulcke sonden
ick hoep noch te criegen een goede faem
u reden bewegen mijn hart tot desen stonden
Jae ist dat ghij wilt sijn bevonden
een kint gods te sijn mijn vrient vercoren
ghij moet van godt niet wijcken hoort naet vermonden
om alt gheen dat u mach comen te voren
ist dat ghij wesen wijlt van nieus herboren
so christus seijt uut den water inden geest
so moet ghij nae gods bevel neijgen u ooren
of anders ist niet alsomen johannes int derde leest
Dat hoop ick wel te doen is dat het meest
datmen thuijs van nering dan sles open doet
om gods woort te horen sij ick niet bewreest
crijgen wij dan die nering sles mitter spoet
Och veel mensch hoe streckt u hart noch tot het goet
mijn geest wert bedroeft inder waerheijt
hoort naerstich thoe ick bidt u met ootmoet
wat christus door matheum int thiende seijt
wie hem selven niet en versaect en sijn cruijs op hem leijt
die is mij niet weerdich ick wijl hem niet ontfaen
wie vader en moeder bemint twart u verbreijt
boven mij die sal ick weer versmaen
wije huijs en hof niet en verlaet hoort mij toch aen
met lant en sant en al wat hij heeft
en volcht mij nae dit geeft hij u te
                            verstaen
die en is mij niet waerdich dit doch ancleeft
en mij dunct dat ghij u sinnen tot het goet noch geeft
godt sal u versmaden wat moecht ghij doch
                            maken
dus siet dat ghij nae gods bevel doch leeft
of ghij sult in de eewige duijsternis raecken
Soud ick mijn goet niet lijef hebben wie sou d mij dat haecken
waerom souden wij anders nae nering verlangen
ghij legt mijn te voren sulcke sware saecken
mijn hart wart geheel mijt droefheijt bevangen
Marckus seijt int achste met meerder verstrangen
wie sijn leven lief heeft salt niet behouwen
maer wie sijn leven haet als fenijn of slangen
die salt houwen al sonder flouwen
noch gaet christus hier voort ontfouwen
wie mijn versaect voor die menschen dit toch anhoort
die sal ick weer versaecken voor mijn hemelsche vaer
Och veel menschen dit en dient doch niet versmoort
wat christus seijt is waerachtich en waer
Om dat te doen is mij veel te swaer
ick wijl liever gaen mijn oude leven
want gods barmherticheijt is voor ons alle gaer
godt is so goet hij sal ons niet begeven
Wel te recht heeft lucas int achste geschreven
dat het vierde saet eerst vruchten vint
Och veel mens dus mocht ghij wel beven
dat ghij u goet boven godt bemint
daerom matheus int negenthiende ock bint
dat het so on mogelick is een rijck mensch te comen
int rijck der hemelen so daer staet geprint
als een kemeel doort ooch van een naelt dus moecht ghij wel: schromen
voor dat elent dat u sal bestromen
eijlaes en hebt ghij hier ghien dencken na
Och veel mensch hoe hebt ghij sulckx voorgenomen
want die gramschap des heren sal comen so dra
Jae comptse mijn over dat is mijn eijgen scha
ick moet het selfs boeten vrij onvertooft
ick en wijl mijn goet niet laten maer vroech en spa
wijl ick het gebruijcken eert mijn wort berooft
Die gramschap des heeren hangt
                            veel mens over thooft
dus mach veel mens wel huijlen en wenen
Och veel mens hoe suldij noch warden bedrooft
ist dat ghij u niet en wilt vercleven
godt en driecht u niet al sonder menen
aldus veel menschen blijft niet opstinaet
het en sal u niet baten het kurmen en stenen
dus bekeert u noch eert valt te laet
sweert en vier hangt u over thooft warachtich jaet
sevenmael swaerder dan ghij hebt gehadt
so dreichden godt ijsrael ock daerom weest wel van beraet
eer dat ghij versinct mijt die gehele stadt
maer ick bijn u preecken seper al sadt
godt sal mij noch wel een wijltijts burgen
ick wijl mijn eijgen sin doch doen ick seg u dat
en laet elck mensche voor hem selven surgen
Die doodt
nu en sult ghij den dach niet sien van murgen
wee u wee u dat ghij sijt geboren
nu sal ick u op een
                            staende voet verwurgen
dus ist met u nu al verloren
Och hoe sietmen veel menschen in haer sonden
                            versmoren
veel menschen wijlt dit doch nemen ter harten
wijlt gods woort mijt vlijt doch hooren
en bewaren so coompt ghij niet in deeuwige smarten
Veel menschen hebben geweest wel so darten
so dat sij niet en wijsten wat sij wijlden dragen
sij leefden so qualick en bedreven sulcke parten
waer om die heer tlant heeft gaen plagen
in die onkuijsheijt hadt godt een quaet behagen
Och ick gemeen burger waer sal ick nu heen
ick mach te recht wel trueren en clagen
want ick blijf geheel nu int geween
ick heb gods gebodt ock so dick overgetreen
dus grou ick sal mij die heer ock verstoten
O heer mocht ghij so warden gebeen
dat het huijs van neringe warden opgesloten
maer this so seer misbruijckt van cleinen en groten
dus sorch ick salt gesloten blijven staen
Och hoe seer heeft mijn die tijt verdroten
dat het huijs van nering niet open is gedaen
mijn wijf en kinder moeten van honger vergaen
Wijlt die heer mijtter harten roepen
                            aen
die genade gods sal u niet versmaden
hij sal u vertroosten vrij sonder waen
dus bidt mijt het gebet sonder beraden
dat christus u heet bijdden als ghij sijt beladen
hij sal u vertroosten dus wijlt op hem hoopen
die vader der vaderen sal geven sijn genaden
sonder twijffel het huijs dat sal gaen open
als ghij tot den heer so hebt geropen
gemeen burger op sijn knijen
Onse vader die daer sijt inden hemel voorwaer
slaet u ogen doch neder op ons alle gaer
wij die in grote elendicheijt steecken
het cruijs dat wij dragen valt ons so swaer
want het heeft geduert so menich jaer
maer vader ghij weet alle ons gebreecken
geheijlicht is u naem dat niet uut is te spreecken
heijlicht ons o heer mijt uwen heijligen geest
maer u geest o heer en heeft niemant besweecken
u rijck toecome den minst met den meest
O vader ghij sijt diet al geneest
uwen wijl geschiedt opter aerden als inden hemel doet
wije buijten u wijl doet die blijft bevreest
hij en is van u verwachtende ghien goet
u wijl doet mijt ons tsij geluck ofte
                            tegenspoet
geeft ons huijden ons dagelickx broot
voor grote beswaringe ons doch behoet
maer ghij weet o heer wat ons is van noot
het broot der sielen u woort suijver en bloot
geeft ons en vergeeft ons onse schult
ghelijck ghij wijlt dat wij doen tsij cleijn of groot
O heer met u genade ons doch vergult
ons sonden sijn so groot heer weest ons gedult
en laet ons niet vanden quaden bekoren
maer verlost ons vanden quaden die tuegen ons brult
als een grimmende leeu om ons te verstoren
versterckt ons met uwen geest dat wij nae hem niet en hooren
want u o heer is alleen dat rijck
O heer u rijck hebt ghij bereijt te voren
alle menschen die betrouwen sonder ofwijck
u is die cracht ende
                            heerlicheijt niemant uus gelijck
van eeuwicheijt tot inder eeuwijcheijt amen
so davidt in sijn 50 seijt sonder beswijck
wije anders seijt o heer wijltse beschamen
staet op mijn vrient al sonder
                            blamen
de genade gods heeft u al verhoort
hij sal u wel vertroosten en ock bijnamen
al die geen die betrouwen op des heren woort
die genade gods
Ick hoorden daer so clagen nu rechte voort
ick wijl hem vertroosten sonder verdrach
op dat hij niet in sijn mistrosticheijt versmoort
want die mijn hulp begeert help ick nacht en dach
O genade gods anhoort mijn geclach
coompt mijn te hulp al met u troost
want ick het niet langer harden en mach
neringeloos te leven dit is mijn propoost
u reden weet ick wel want sij mijn al noost
aleer dat ghij mijn hadt angeropen
ick wijlse al helpen vant twest tot het oost
den geen die mijn vertrout en op mijn verhoopen
O genade gods doet dijt huijs van neringe oopen
want het heeft so lange toegestaen
die gemeen burger weet hem niet langer te bedropen
sonder u hulp moeten sij vergaen
Ick wijl hem helpen van stonden aen
en alden geen die mijn hulp begeert
hoe soudt ick dan ju connen versmaen
ghij die mijtter harten tot mij keert
nu wijl ick u helpen vant tgeen dat u deert
inden name gods moet het geschien
maer siet dat ghise niet weer en ont eert
den nering die ghij in lang niet hebt gesien
O genade gods wijlt niet weer van mij vlien
laet mijn doch eerst die nering anschouwen
soud ick haer niet sien dat waer mijn verdriet
of is sij doot so blijf ick in rouwen
Och nering buert u op of mijn hart moet spouwen
waer hebt ghij geweest doch also lanck
hoe hebt ghij u so lanck verholen gehouwen
waer hebt ghij gelegen after die banck
Och ick heb geweest langen tijt so cranck
ick heb gelegen geheel in onmacht
dat mach ick weten oorloch ghien danck
want hij leefden mijt mij al so onsacht
Oorloch heeft mijn so lelick vercracht
so dat ick niet en wijst of ick sou sterven
ick heb om u gedocht dach ende nacht
denckende dat ghij mij niet meer en soudt verwerven
Och hoe heb ick nae u lopen swerven
en waer ick socht ick en con u niet vinnen
ick docht dat ick u al mijn leven sou derven
so dat ick bij nae verloor mijn sinnen
Ick weet wel dat ghij mij wel ginct beminnen
maer ick dorst niet comen voor die hant
ick groude dat oorloch mij weer sou overrinnen
en dat hij mij weer sou bringen in schant
Waer is oorloch
Hij is wat van hier in een ander lant
maer ick sorch dat hij sal comen weer
mijt mijn kint so wart ick weer angerant
och so moet ick weer comen tot on eer
Oorloch hoop ick is nu al wat veer
ick hoop hij niet weer comen sal altoos
want waer hij coomt hij bevaut het so seer
hij is so wreet en uutermaten boos
maer waer is u kint neringeloos
is hij doot of is hij im een ander stede
is hij begraven in een kist ofte doos
so sal hij ons wel laten met vrede
Neen hij is niet doot inder waerheede
hij is noch int leven ick segt u claer
waer oorloch is daer is neringe loos mede
neringe loos mijn kint is bij sijn vaer
neringe loos en oorloch sijn altijt bij malcaer
dat moechdij wel geloven het is waerachtich
waer oorloch is neringe loos is ock aldaer
en waer sij comen wert het volck weerslachtich
Och nering coomt toch bij mij ick bijn nae u jachtich
ghij sult wel wat
                            cloeck werden altemet
watte vrienden waren wij ist u wel indachtich
dus compt bij mij of ick blijf onder tnet
neen eijlaes ick mach noch niet uut het bet
ick bijn noch te cranck ick en mach niet gaen
mijn leden sijn so slap noch als een slet
ick en mach niet op mijn voeten staen
Ist huijs van nerige open gedaen
gelooft sij godt ende gebenedijt
laten wij nu onse ogen ten hemel slaen
en godt loven en dancken sonder respijt
Neringe sal nu wel beteren mitter tijt
ist datmense gebruijcken also men behoren
dus ghij menschen altsamen wie dat ghij sijt
neempt u tijt waer laetse niet gaen verloren
op dat die heer ons niet weer en coompt verstoren
met orloch diertijt en sterft daer beneven
ghij rijcken dat die heer u ock niet laet versmoren
in u sonden die haer sinnen tot het gelt begeven
ghelijck vanden rijckeman staet geschreven
Als lucas beschreven heeft verstaet het bloot
om dat hij tgoet boven godt ginck ancleven
so heeft hem godt gestraft mitten euwigen doot
Dus elck sij gewaerschout sij clein en groot
edel of on edel wie hij mach wesen
die heer wijl ons bewaren voor sulcken tegenstoot
mijt sijn ewige vrede wijl hij ons genesen
Laet ons dancken en loven den heer gepresen
die ons sijn goetheijt heeft geopenbaert
dat wij sijn woort mogen horen sonder vresen
elck meent het nu onwaer vrij ongespaert
Lof sij den eewijgen god die ons heeft bewaert
dat wij van ons vianden niet en sijn vermoort
lof ewige voorsicheijt hooch vermaert
ghij diet tvoornemen ons vianden hebt versmoort
Lof ewijge genade ghij die rechtevoort
neringe hebt verwect soot u heeft behaecht
lof ewijge liefde ghij die hebt verstoort
ons vianden en van hier verjaecht
Neemt het in danc dat hier is gewaecht
ons niet en beclaecht tsij arm ofte rijcken
Of wij hadden gefaelgeert ons dat niet na en draecht
neemt het in danck dat hier is gewaecht
Want wij waren inwendich noch een weijnich versaecht
om vrij moedich te sprecken sonder beswijcken
Neemt het in danck dat hier is gewaecht
Ons niet en beclaecht // tsijn arm of rijcken
neemt het int goet van trou moet blijcken
wij biddent u clagelick wijlt ons niet blameren
Hebben wij gefaelgiert in onse pracktijken
wij bidden u wijlt het ten besten keren
want jonge scholieren al doende sij leeren
Fijnis
Wije heeft sijn Wijl al
Dijt spel is lanck 1500 ende 50 regulen
Coninck Proetus Abantus
veelder leij sonden
werreltsche mensch
hertelijck medelijden
punitie nae recht
de coninck proetus
Natuerelijcke wijsheijt
Melampus
1-dochter
2-dochter
3-dochter
[Coninck Proetus Abantus]
Item hier begint een prologe van // een spel van sinnen van een coninck
						genaemt proetus Abantus dwelck volcht reen
Deerste.
Ghij abele // notabele // verstandige geesten
twede.
Burgers oft indwoonders elck bij naemen
Ghij excelente // seer Jente / minst met den meesten
Ghij abelele // notabele // verstandige geesten
Wij comen // sonder schroomen // om const te volleesten
Ons motijven // die wij drijven // wilt niet beschaemen
Burgers oft inwoonders elck bij naemen
Wij spelcoren bloemkens onconstich int raemen
sullen speelwijs nu hier gaen verclaeren
Hoe dat een griecksen coninck seer groot van faemen
schoone dochteren hadt niet Out van Jaeren
Die in beesten veranderden tsijn vreemde maeren
door haer quaet leven twelck elcken most mishaegen
Want al ist dat sij een conincks / dochters waeren
nochtans gingen sij haer so quaelijck draegen
door haer hoverdij en nijdicheijt alsomen saegen
en door rebellije dije sij aen haer vader beweesen
so dat sij noch quaemen in grooter plaegen
Want als haer vader den Coninck verstaet wel desen
haer gingen onderwijsen als den gepresen
dat sij den Godin . Juno. souden sacraficij doen
Doen isser een hovaerdicheijt in haer geresen
waer door sij Juno. verachten naer haer bevroen
en gaven te kennen met haer sermoen
dat sij selffs schoonder waeren dan de godinnen
Dies / Juno / verstoort sijnde ginck terstont haer spoen
en heeft dees dochters vervloeckt met verstoorden sinnen
In koeijen als homerus ons gaet ontwinnen
en vergilius die oock hier van maeckt mentie
Maer als den coninck dit verstant begost te innen
so was hij bedroeft om dese sententie
En hij soecken deet / met alle deligentie
ofter ijemant so wijs mocht worden gevonden
die dees dochteren door een constige inventie
sout connen genesen
Dit was sijn vermonden
dat hij sou comen ter selffder stonden
men sou hem beschencken met veel gaven rijckelijck
Doen quam Melampus een meester vol constich oorconden
die desen saeck aen nam onbeswijckelijck
en volbrocht deur natuerlijcke wijsheijt pracktijckelijck
so dat hij haer van beesten maeckten menschen met eeren
Al schijnt dit een fabel en niet autentijckelijck
nochtans machmen hier geestelijck door Leeren
hoe dat hem elck van sonden tot deucht moet bekeeren
indien hij niet wil in beestelijckheijt verstijven
Alsmen mach mercken aen dronckenschap en hoereren
aen hovaerdicheijt en ander sondich bedrijven
waerdoormen beestelickheijt siet beclijven
aen menschen die van godt redelijck sijn geschapen
Dus meempt dit ter harten ghij mannen en wijven
schout sulcke gebreeckelijckheijt als christen knapen
En Laet u int sondich bedrijff misbruijck niet betrapen
op dat ghij niet en valt in een beestelijck affgrijsen
Maer // en ghij gevallen sijt blijft niet leggen slaepen
in sonden versmoort maer doet als de wijsen
en compt tot kennisse
Dan salmen u prijsen
en ghij sult verjolijsen // in deuchts u usernige
Dit sullen wij verthonen met slechter devijsen
op dat / in elck mach rijsen der deuchden hanteringe
Wij soecken naem // noch faem noch ijemants lauderinge